Σύμφωνα με την παρουσίαση της ΕΛΑΣ, έχουν συλληφθεί συνολικά 9 άτομα, οι οποίοι παρέμβαιναν στα ρολόγια μέτρησης ρεύματος πολιτών με.. το αζημίωτο.

Συγκεκριμένα, αμείβονταν με 50 ή 100 ευρώ προκειμένου να παρέμβουν στο ρολόι, εάν επρόκειτο για μικρές καταναλώσεις και έφτανε στο 10% της χρηματικής αξίας των κιλοβατώρων που δεν κατεγράφησαν.

Μέχρι στιγμής έχουν αναγνωριστεί και είναι κατηγορούμενοι 248 πολίτες για ρευματοκλοπή, αφού επωφελήθηκαν εν γνώσει τους από την “κομπίνα”, ενώ αναζητούνται άλλοι 161.

Αναλυτικά η παρουσίαση από την ΕΛΑΣ

Η Υποδιεύθυνση Ασφάλειας Δυτικής Αττικής κατάφερε να εξαρθρώσει εγκληματική ομάδα που διέπραττε κατ’ επάγγελμα και κατ’ εξακολούθηση, τουλάχιστον από τριετίας, έναντι αμοιβής, παρέμβαση στους μετρητές κατανάλωσης ηλεκτρικής ενέργειας, οικιών και καταστημάτων, της Δ.Ε.Δ.Δ.Η.Ε., στην ευρύτερη περιοχή της Αττικής.

Για την αποδόμηση της ανωτέρω εγκληματικής ομάδας, πραγματοποιήθηκε χθες (18-6-2019) το πρωί αστυνομική επιχείρηση, σε εννέα (9) οικίες σε διάφορες περιοχές της Αττικής, και συνελήφθησαν εννέα (9) ημεδαποί μέλη της σπείρας. Ταυτοποιήθηκε και αναζητείται ένας (1) επιπλέον συνεργός τους.

Επιπλέον κατηγορούμενοι για τα αδικήματα της κλοπής, απάτης και πλαστογραφίας είναι (248) άτομα (πελάτες), ενώ συνεχίζεται η έρευνα για ακόμα (161) άτομα, για τα ίδια αδικήματα.

Όπως διαπιστώθηκε από την έρευνα, η εγκληματική οργάνωση αρχικά εύρισκε “πελάτες” με τους οποίους συμφωνούσε για την παρέμβαση στο μετρητή της Δ.Ε.Δ.Δ.Η.Ε της οικίας ή του καταστήματός τους.

Στη συνέχεια καθόριζαν την αμοιβή για τις “υπηρεσίες” τους, η οποία κυμαίνονταν από 50 έως 100 ευρώ, εάν επρόκειτο για μικρές καταναλώσεις και έφτανε στο 10% της χρηματικής αξίας των κιλοβατώρων που δεν κατεγράφησαν, λόγω της παρέμβασης, για οικίες και καταστήματα με μεγάλη κατανάλωση.

Αξιοσημείωτο είναι επίσης ότι για τις τηλεφωνικές συνομιλίες τόσο μεταξύ των μελών της οργάνωσης, όσο και μεταξύ αυτών και των “πελατών”, χρησιμοποιούσαν κωδικές ονομασίες, ώστε να είναι δυσχερής η αποκάλυψη των παράνομων πράξεών τους.

Διαφυγόντα κέρδη… σχεδόν 1,5 εκατ. ευρώ

Τα διαφυγόντα έσοδα της Δ.Ε.Δ.Δ.Η.Ε, από την παράνομη αυτή δραστηριότητα της οργάνωσης, υπερβαίνουν τα 1.450.000 ευρώ.

Συνελήφθησαν χθες, Τρίτη 18 Ιουνίου 2019 το πρωί, ύστερα από συντονισμένη επιχείρηση σε εννέα (9) οικίες, με παρουσία δικαστικού λειτουργού, σε διάφορες περιοχές της Αττικής (Κολωνό, Γλυφάδα, Γαλάτσι, Νίκαια, Πειραιά) εννέα (9) ημεδαποί, μέλη της εγκληματικής οργάνωσης, ενώ αναζητείται ένας (1) επιπλέον ημεδαπός, συνεργός τους.

Σε βάρος τους σχηματίσθηκε ποινική δικογραφία, για τα -κατά περίπτωση-αδικήματα, της εγκληματικής οργάνωσης, των διακεκριμένων περιπτώσεων κλοπών, της πλαστογραφίας και της απάτης από κοινού, της νομοθεσίας που αφορά την πρόληψη και καταστολή της νομιμοποίησης εσόδων από εγκληματικές δραστηριότητες, καθώς και της νομοθεσίας που αφορά στην προστασία αρχαιοτήτων και εν γένει πολιτιστικής κληρονομιάς, όπως και της νομοθεσίας που αφορά στα όπλα.

Η εγκληματική οργάνωση διέθετε ιεραρχική δομή, κατανεμημένους ρόλους, συγκεκριμένη μεθοδολογία δράσης, η οποία συνίστατο τόσο στην εξειδικευμένη γνώση των μελών της οργάνωσης σχετικά με την κλοπή του δημοσίου αγαθού της ηλεκτρικής ενέργειας και στην επέμβαση στις εγκαταστάσεις παροχών, όσο και σε τεχνάσματα τα οποία χρησιμοποιούσαν για την αποφυγή αποκάλυψης της έκνομης δραστηριότητας, όπως για παράδειγμα με τη χρήση ειδικών εργαλείων, σφραγίδων και λοιπών αντικειμένων.

Τα μέλη της οργάνωσης ενεργούσαν κυρίως απογευματινές ή νυχτερινές ώρες, ώστε οι κινήσεις τους να μην γίνονται αντιληπτές και κατά συνέπεια να διαφεύγουν τον εντοπισμό και τη σύλληψή τους από τις διωκτικές Αρχές.

Οι μέθοδοι κλοπής

Η πρώτη μέθοδος πραγματοποιούνταν με παρέμβαση επί του μηχανισμού κύλισης, με αποτέλεσμα να διέρχεται κανονικά το ηλεκτρικό ρεύμα από την παροχή, ενώ στον καταμετρητή της παροχής να καταγράφεται μηδενική κατανάλωση ή πολύ μικρότερη τιμή από την πραγματική κατανάλωση.

Η δεύτερη μέθοδος πραγματοποιούνταν με παρέμβαση επί του απαριθμητή του μετρητή, επεμβαίνοντας στην ένδειξη του, είτε με χειροκίνητο είτε με μηχανικό τρόπο. Στη μέθοδο αυτή το ηλεκτρικό ρεύμα διέρχεται και καταγράφεται κανονικά από την παροχή και σε χρόνο πριν την καταμέτρηση από τους αρμόδιους υπαλλήλους του Δ.Ε.Δ.Δ.Η.Ε. πραγματοποιείται «μείωση» στην ένδειξη.

Κοινό γνώρισμα των δύο αυτών μεθόδων ήταν ότι η εγκληματική οργάνωση αντικαθιστούσε τις σφραγίδες (στρογγυλές και μολύβδινες) των μετρητών, που χρειάστηκε να παραβιαστούν προκειμένου να επιτευχθεί η παρέμβαση. Με αυτό τον τρόπο καθιστούσαν δύσκολη τη διαπίστωση της παρέμβασης από τους επιτόπιους καταμετρητές.

Πως δρούσαν

Χαρακτηριστικά στοιχεία του τρόπου με τον οποίο δρούσαν τα μέλη της εγκληματικής οργάνωσης ήταν τα εξής:

Πρώτον, προκειμένου να πραγματοποιήσουν την παρέμβαση, ζητούσαν από τους πελάτες να τους ενημερώνουν σε εύλογο χρονικό διάστημα πριν την καθορισμένη ημερομηνία διέλευσης των καταμετρητών.

Παράλληλα κατά τη στιγμή της παρέμβασης έπρεπε να έχουν μαζί τους τον έντυπο λογαριασμό του παρόχου ηλεκτρικής ενέργειας, ώστε τα μέλη της εγκληματικής οργάνωσης να λαμβάνουν γνώση της τελευταίας αναγραφόμενης ένδειξης του απαριθμητή και να καθορίσουν την επιθυμητή ένδειξη, προβαίνοντας στην κατάλληλη μείωση.

Δεύτερον, επεδίωκαν να πραγματοποιούν μειώσεις στις ενδείξεις των μετρητών που να μην είναι υπερβολικές, ώστε να μη γίνουν αντιληπτές από τον Δ.Ε.Δ.Δ.Η.Ε. Για αυτό το λόγο, έκαναν χρήση εξειδικευμένου εξοπλισμού και αναλώσιμων υλικών, που είναι όμοια με αυτά που χρησιμοποιούν τα εξειδικευμένα συνεργεία του Δ.Ε.Δ.Δ.Η.Ε.

Τρίτον, κατά τη διάρκεια των τηλεφωνικών συνομιλιών μεταξύ των μελών αλλά και μεταξύ αυτών με τους «πελάτες», χρησιμοποιούνταν κωδικές ονομασίες.

Το αντίτιμο που λάμβαναν για τις «υπηρεσίες» που παρείχαν κυμαινόταν ανάλογα με το βαθμό οικειότητας του πελάτη με την οργάνωση, ενώ η τιμή αυξανόταν όταν επρόκειτο για κατάστημα ή οικία, με μεγάλη κατανάλωση ηλεκτρικού ρεύματος, όπου λάμβαναν ως αντίτιμο το 10% της χρηματικής αξίας των κιλοβατώρων που δεν κατεγράφησαν, ένεκα της παρέμβασης.

Τι βρέθηκε στην κατοχή τους

Τέλος, από τις εννέα (9) συνολικά κατ’ οίκον έρευνες βρέθηκαν και κατασχέθηκαν:

-πλήθος από εργαλεία για τις παρεμβάσεις, μολύβδινες σφραγίδες, μεταλλικές μήτρες σφράγισης και άλλα συναφή αντικείμενα,

-πλαστικές και μεταλλικές στρογγυλές σφραγίδες με την ένδειξη Δ.Ε.Η.,

-τσάντες εργασίας εξοπλισμένες πλήρως με τα ανωτέρω αντικείμενα,

-το χρηματικό ποσό των 7.918 ευρώ και 237 δολάρια,

-δεκαπέντε (15) κινητά τηλέφωνα,

-Ι.Χ.Ε. αυτοκίνητο,

-δίκυκλη μοτοσυκλέτα,

-πλαστή πινακίδα κυκλοφορίας,

-χάλκινο βυζαντινό νόμισμα, το οποίο εμπίπτει στη νομοθεσία που αφορά στην προστασία περί αρχαιοτήτων.

Οι συλληφθέντες με τη δικογραφία που σχηματίσθηκε σε βάρος τους οδηγούνται στον κ. Εισαγγελέα Πλημμελειοδικών Αθηνών.